Gold Kost

Gold Kost ( [gəʊld kəʊst] «kuldaine randišt») om Avstralijan lidn da kurort Kvinslend-štatan suvipäivnouzmaižes čogas. Se om štatan kahtenz' lidn eläjiden lugun mödhe, valdkundan — kudenz'.

 Istorii 
Eländpunktan aluz om pandud 1930-nzil vozil kuti Serfers-Paradais-kurorttahond («sörferoiden rai») lebukodidenke. Udesnimitihe Saut Kost-lidnad ( «suvižen randišton lidnut») nügüdläižikš vn 1958 redukus. Se sai suren lidnan (angl. city) statusad vl 1959.

Gold Kost šingotase lebuturizmal (läz 10 mln tulijoid vodes, sidä kesken 850 tuh. verazmalaižid: kül'bendrandad, sörfing, tematižed puištod), sidodud sihe sauvondal i sömtegimištol, informacižtehnologijoiden kompanijoil, mail'man kassižiden fil'miden tehmižel.

 Geografijan andmused 
Lidn sijadase Tünen valdmeren Koralloidenmeren randal, 12 m ü.m.t. keskmäižel korktusel. Matkad štatan administrativižhe Brisben-keskushesai om 66 km pohjoižhe-lodeheze. Vezi mererandanno kožub sörfinganke, korktad lainhed oma paksud.

Klimat om subtropine neps. Voden keskmäine lämuz om +21,3 C°, tal'vkun-keväz'kun +24,2..+25,4 C°, kezakun-elokun +16,7..+17,3 C°. Ekstremumad oma +2,5 C° (heinku) i +40,5 C° (uhoku). Il'man lämuz voib ületada +32 C° elokus-sulakus, ei voi olda madalamb mi +16 C° vilukus-uhokus. Paneb sadegid 1253 mm vodes, enamba tal'vkus-keväz'kus (129..183 mm kus), vähemba heinkus-sügüz'kus (44..55 mm kus). Kun keskmäine relätivine nepsuz vajehtase 55..62 % röunoiš semendkus-sügüz'kus, 68..70 % kül'mkus-keväz'kus.

 Tobmuz 
Lidnan tobmuden pämez' om mer (), lidnan Sijaližen ohjastusen territorijan (1334 km² pindal) eläjad valitas händast nelläks vodeks. Lidnan nevondkund (Gold Coast City Council) kogoneb meraspäi, kudamb om ezimeheks kaikil nevondkundan ištundoil, i 14 valitud ümbrikoidme ühtnijaspäi.

Edeližed lidnan merad oli Ron Klark (Ron Clarke, keväz'ku 2004 — uhoku 2012, eli vll 1937–2015), om Geri Beildon (Gary Baildon, keväz'ku 1994 — keväz'ku 1995, keväz'ku 1997 — keväz'ku 2004), Rei Stivens (Ray Stevens, keväz'ku 1995 — keväz'ku 1997).

 Eläjad 
Vl 2010 lidnan eläjiden lugu oli 591 473 ristitud, vl 2016 — 638 090 ristitud. Kaikiš suremb lidnan ristitišt om nügüde.

Vn 2016 Avstralijan rahvahanlugemižen mödhe lidnalaižiden augotižlibund oli anglijalaižed (29,3 %), avstralijalaižed (22,5 %), irlandijalaižed (8,2 %), šotlandijalaižed (7,5 %), saksalaižed (3,6 %), Avstalijan aborigenad (1,7 %). Ristitišton 64 % oma sündnuded Avstralijha, sündundan toižed levitadud valdkundad oliba Uz' Zelandii (7,9 %), Sur' Britanii (Anglii, 5,2 %), Kitai i Suviafrikan Tazovaldkund (1,2 % kaikutte), Japonii (0,7 %). Anglijan kelen ližaks toižed levitadud keled oma kitajan kel' (mandarin) (1,6 %), japonijan kel' (1,0 %), korejan kel' i ispanijan kel' (0,6 % jogahine), kitajan kelen kantonan pagin (0,5 %).

Vn 2021 Avstralijan rahvahanlugemižen mödhe eläjiden 43,4 % oma religijatomad, uskojad oma katolikad (ristitišton 18,2 %), anglikanižen jumalankodikundan polenpidajad (11,9 %), hristanuskojad denominacijata (3,1 %), Ühtenzoitusen jumalankodikundan uskojad (2,9 %), presviterianad i reformatad (1,9 %), buddistad (1,4 %), vižkümnenden päivän uskojad (1,3 %), baptistad (1,1 %), induistad (1,1 %), islamanuskojad (1,0 %).

 Openduz 
Kaik om enamba mi üks' sada aluz- i keskškolad lidnas.

Kaikiš suremb üläopendusen aluzkund openikoiden lugun mödhe om valdkundaline Griffitan universitet (Griffith University, alusenpanend 1971−1975, 19 tuh. üläopenikoid Gold Kostan kampusas, universitetan kaikiš suremb alajaguz, toine om Brisbenas). Privatine Bond-universitet baziruiše lidnas (alusenpanend 1987, läz 5 tuh. üläopenikoid vl 2023). TAFE Kvinslend-aluzkundan (TAFE — technical and further education «tehnine da edesine openduz», 120 tuh. üläopenikoid, alusenpanend 1882) Gold Kostan palakund kogoneb kudes kampusaspäi.

 Transport 
Avtobusad, tramvaid («G:link») i ezilidnjonused oma kundaližeks transportaks lidnas.

Rahvahidenkeskeine civiline Gold Kost-lendimportRahvahidenkeskeižen Gold Kost-lendimportan sait (goldcoastairport.com.au).  (OOL / YBCG, ende Kulangatt, 6,2 mln passažiroid vl 2024) sijadase lidnan suviröunanno. Tehtas reisid Avstralijan i Uden Zelandijan järedoihe lidnoihe, Kuala-Lumpurha i Denpasarha (Bali, Indonezii).

 Homaičendad 

 Irdkosketused 
 Lidnan tobmuden sait (goldcoast.qld.gov.au). 

Kategorii:Avstralijan lidnad
Kategorii:Eländpunktad kirjamišton mödhe
Kategorii:Kvinslend